Näitav asesõna

Näitav asesõna ehk demonstratiivpronoomen on asesõna, mis viitab min­gile situatsioonist või teistest lausetest selguvale asjale, omadusele või tegevusele. Demonstratiivpronoomeni valik sõltub sageli sellest, kui lähedal või kaugel referent asub.
Eesti keeles on olemas kaks demonstratiivpronoomenit - "see" ja "too".
Demonstratiivpronoomenid eesti keeles.
Eesti keele demonstratiivpronoomen "see" viitab lähedal ning "too" eemal asuvatele referentidele, kuigi aja jooksul on demonstratiivi "see" kasutus keeles muutunud universaalsemaks.
Demonstratiivi "see" kasutatakse peamiselt siis, kui on tarvis viidata elutule, näiteks "Võta see homme kaasa!". Elusale viitamisel kasutatakse seda siis, näiteks isikulise asesõna asemel, kui referent ei ole fookuses. Sellisel kasutusviisil võib tekkida ütlusele halvustav varjund: "Peeter käis meil. – Mida see siit tahtis?".
Demonstratiivpronoomen "too" ei ole kirjakeeles siiski kuigi levinud, seda kasutatakse rohkem Lõuna-Eestis. Lõunaeesti keeles eksisteerib veel ka kolmeliikmeline demonstratiivide süsteem, kus demonstratiivpronoomeneid "sjoo", "taa" ja "tuu" kasutatakse vastavalt entiteedi kaugusele.
Keele pideva muutumise tõttu on aga nii "see"-"too" kui ka "sjoo"-"taa"-"tuu" süsteem muutumas. Ühiskeelele omase "see"-"too" asemel on sagedasem juba "see" süsteem, kus "see" on neutraalne demonstratiivpronoomen. Lõuna-Eesti kolmeliikmelisest süsteemist võib kujuneda lihtsam kaheliikmeline "see"-"too" süsteem.
Demonstratiivpronoomenid teistes keeltes.
Soome keel.
Soome keeles on kolmeliikmeline demonstratiivide süsteem. Kasutusel on demonstratiivpronoomenid "tämä", "tuo", "se". 
Demonstratiivi "tämä" (mitmus "nämä") kasutatakse viitamiseks objektidele, mis asuvad kõnelejale lähedal. Objektidega, mis on kõnelejast eemal, kuid siiski nähtavas kauguses, kasutatakse sõna "tuo" (mitmus "nuo"). Kaugemal asuvatele objektidele viidatakse "se"-ga.
Näiteks lauses "Tämä kirja on uusi." (eesti k "See on uus raamat.") on kasutatud "tämä", sest raamat on näiteks kõneleja käes või läheduses.
Lauses "Tuo kirja on uusi." (eesti k "Too on uus raamat.") on kasutatud "tuo", sest raamat on kõneleja käeulatusest kaugemal, kuid siiski nähtavas kauguses.
Lauses "Se kirja on uusi." (eesti k "See on uus raamat.") on kasutatud demonstratiivpronoomenit "se", mis näitab, et räägitakse raamatust, mis ei ole kõneleja läheduses (näiteks on teises ruumis).
Inglise keel.
Inglise keeles on kaks sagedasemat demonstratiivpronoomenit "this", "that" ning nende mitmuse variandid "these", "those". Demonstratiivpronoomeni valik oleneb sellest, kui kaugel viidatav objekt on ning kas selle puhul tuleb kasutada ainsust või mitmust.
Näiteks lauses "You take these bags and I'll take those." (eesti k "Sa võta need kotid ja ma võtan nood.") on teisel juhul kasutatud demonstratiivi "those", sest viidatakse kaugemal asetsevatele kottidele.
Hispaania keel.
Hispaania keeles on kolm demonstratiivpronoomenit - "éste", "ése", "aquél" - kus kõigil on vastavad ainsuse ja mitmuse meessoo- ning naissoovormid.
Näiteks lauses "Yo quiero ésta aquí." (eesti k "Ma tahan seda siin.") kasutatakse demonstratiivpronoomenit "ésta", sest viidatakse sõnale, mis on naissoost ning asub kõnelejale lähedal.
Lauses "¿Te gusta ésa?" (eesti k "Kas sulle meeldib too?") on kasutatud demonstratiivpronoomenit "ésa", sest viidatakse millelegi, mis on naissoost ning asub kõnelejast eemal.
Demonstratiivpronoomenit "aquél" kasutatakse siis, kui referent asub kõigi jaoks kaugel, näiteks lauses "Aquéllos son los jefes." (eesti k "Need seal on bossid.").